section_heading: Predstavnici magičnog realizma
paragraph_text: Među najistaknutijim slikarima magičnog realizma jest Vladimir Varlaj, poznat po svojim specifičnim prikazima primorskih mjesta, koja izgledaju poput kristalnih tvorevina. Varlaj se školovao u Pragu i spada u «Grupu četvorice» (Varlaj, Gecan, Uzelac i Trepše), koja se još naziva i najtalentiranijom generacijom. Njegov magičnorealistički opus je najdorečeniji i najdosljedniji. Djela mu karakterizira čistoća volumena primorskih kućica, koje više izgledaju kao da su od leda nego od kamena, izazivajući dojam bajkovitosti i bezvremenosti. Odsutnost ljudskih figura na njegovim pejzažima izaziva neku zlosutnost, te možemo reći da njegovi prikazi stvaraju u nama ambivalentne osjećaje – divljenje spokoju bajkovitog krajolika s jedne strane i nelagodu zbog hladnih i nehumanih eksterijera.